**KITÖLTÉSI ÚTMUTATÓ**

**Felsőbb éves,** alap- és mesterszakos valamint doktorandusz hallgatók kollégiumi felvételéhez

1. **A pályázati adatlap kitöltésének és beadásának rendje**
   1. A Pályázati adatlapot lehetőség szerint elektronikusan kitöltve, a kinyomtatott adatlapot **aláírva** kérjük ajánlott levélben beküldeni az egyetem Stróbl Alajos Kollégiumának címére: 1087 Budapest, Stróbl Alajos u. 3/A.
   2. A pályázatok a megadott adatok és benyújtott igazolások alapján kerülnek elbírálásra. Hiánypótlásra csak kivételesen indokolt esetben, a pályázatok bírálatának megkezdéséig biztosítunk lehetőséget.
   3. A pályázati adatlapon a szürke alapszínű mezőket nem kell kitölteni.
   4. Az adatlapon új sorokat lehet beszúrni, melyeket a formátummásoló segítségével lehet a megfelelő módon formázni.
   5. A beküldött pályázati anyagokban lévő személyes adatok védelméért, az adatvédelmi előírások betartásáért a kollégiumigazgató felelős. A pályázó adatait megismerhetik az illetékes egyetemi vezetők, a kérelmeket (pályázatokat) elbírálók (Kollégiumi Felvételi Bizottság tagjai), valamint azok a személyek akik a pályázatokkal kapcsolatos adminisztrációt végzik. A pályázatokban megadott személyes és különleges adatok kizárólag az Infotv. és az Nftv. rendelkezéseinek megfelelően, valamint kifejezetten a pályázatok, illetve hallgatói szociális támogatások elbírásával összefüggésben kezelhetőek.
2. **A Pályázó adatai**
   1. Az adatokat értelemszerűen és a valóságnak megfelelően kérjük kitölteni!
3. **A Pályázó képzési adatai**
   1. Az adatokat értelemszerűen kérjük kitölteni! A 2023/24. tanévre vonatkozó évfolyamot kérjük feltüntetni!
4. **Lakhatási körülmények**
   1. A Pályázó állandó lakhelye és a képzési hely közötti, **közforgalmú közlekedési eszközzel igénybe vehető legrövidebb távolságot és a hozzá tartozó (diákkedvezménnyel csökkentett) útiköltséget kell megadni.** A megadott adatok valóságtartalmát a pályázatok adatainak rögzítésekor ellenőrizzük.
   2. Amennyiben a Pályázó és családja bérelt ingatlanban lakik, kérjük azt a bérleti szerződés másolatával igazolni. A szerződésből a bérbeadóra és a bérleti díjra vonatkozó részek kitakarhatóak. A Bérlő és a bérlemény adatainak felismerhetőnek kell lenniük.
5. **Szociális és családi körülmények**

***A Pályázó szociális körülményei***

* 1. A megfelelő rubrikát kérjük értelemszerűen kitölteni, vagy "X" jelöléssel kiválasztani! A fennálló körülményeket minden esetben hivatalos igazolással kérjük alátámasztani! A kedvezményhez kapcsolódó, lent felsorolt feltételek meglétét hivatalosan igazolni kell az 5.2.1. és 5.3.1. pontban leírtak szerint!
  2. **Hátrányos** helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

a) a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

b) a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor az 1993. évi III. törvény a szociális igazgatásról és szociális ellátásokról (Szt.) 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

c) a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált városfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

* + 1. A fent felsorolt tények **igazolási módja**: A vonatkozó jegyzői, gyámhatósági, vagy egyéb határozatok másolatának, vagy az erről szóló igazolás eredeti példányának benyújtása, mely beszerezhető a területileg illetékes önkormányzat jegyzőjénél, illetve az illetékes járási hivatalnál.
  1. **Halmozottan hátrányos helyzetű**

a) az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében a hátrányos helyzet a)-c) pontjaiban meghatározott körülmények közül legalább kettő fennáll,

b) a nevelésbe vett gyermek,

c) az utógondozói ellátásban részesülő és tanulói vagy hallgatói jogviszonyban álló fiatal felnőtt.

* + 1. **Igazolás módja**: A hátrányos helyzet fentebb leírt igazolása, vagy a tartós nevelésbe vételről szóló határozat másolata, illetve az erről szóló igazolás eredeti példánya, vagy a c) pontban leírt utógondozói ellátás igazolása. A halmozottan hátrányos helyzet jegyzői, vagy gyámhatósági határozattal is igazolható, mely beszerezhető a területileg illetékes önkormányzat jegyzőjénél, illetve az illetékes járási hivatalnál.
  1. **Árva** **vagy félárva:** Az a 25 évnél fiatalabb hallgató, akinek mindkét, ill. egyik szülője, illetve vele egy háztartásban élt hajadon, nőtlen, elvált vagy házastársától külön élt szülője elhunyt és nem fogadták örökbe. Az igazolás módja az elhunyt szülő(k) halotti anyakönyvi kivonat(ainak) fénymásolata, valamint a pályázó és (ha van) testvéreinek árvaellátásról szóló igazolása, vagy a folyósítás igazolásának (postai szelvény vagy bankszámlakivonat) másolata. Amennyiben a pályázó, vagy testvére már nem részesül ezekben a juttatásokban, az ezek megszűnéséről szóló hivatalos igazolás fénymásolatát kérjük a pályázathoz mellékelni.
  2. **A gyámsága nagykorúsága miatt szűnt meg** azon hallgatónak, akinek 18 éves koráig mindkét szülője, illetőleg a felügyeletet gyakorló szülő meghalt, vagy mindkét szülője, illetőleg a felügyeletet gyakorló szülők szülői felügyeleti jogát a bíróság megszüntette, vagy szünetel és erről a tényről az illetékes gyámhatóság határozatot hozott. *Szükséges okirat:* A gyámság megszűnéséről szóló határozat.
  3. **Elvált szülők** esetén **– amennyiben valamelyikük az eltartó –** szükséges a válásról szóló bírósági végzés fénymásolata. Minden esetben szükséges a gyermektartás összegét a kifizetést igazoló 3 hónapnál nem régebbi bizonylat másolatával (bankszámlakivonat, postai szelvény) igazolni. Különélő szülők esetében, a különélést hivatalos határozattal, vagy mindkét szülő által tett nyilatkozattal kell igazolni.
  4. **Családfenntartó** az a hallgató, akinek legalább egy gyermeke van, ill. aki a szociális igazgatásról és szociális ellátásokról szóló [1993. évi III. törvény](https://www.opten.hu/optijus/lawtext/221785#sid256) alapján ápolási díjra jogosult.
  5. Ha a szülő/eltartó **ápolási díjra** jogosult, az azt megállapító határozat másolata és a folyósítás igazolása (postai szelvény vagy bankszámlakivonat másolata) szükséges.
  6. Ha a szülő/eltartó **gyermekgondozásra való tekintettel** a felsorolt ellátások valamelyikében részesül, akkor az azt megállapító határozat másolata és a folyósítás igazolása (postai szelvény vagy bankszámlakivonat másolata) szükséges.
  7. A Pályázó és/vagy a pályázóval együtt élő közeli hozzátartozók tartós betegsége esetén kérjük a **betegség, fogyatékosság BNO kódját** beírni. A tartós betegséget szakrendelés vagy szakgondozó intézmény szakorvosa által kiadott, a BNO kódot, a következő felülvizsgálat időpontját, illetve végleges állapotnál a rendszeres felülvizsgálat nem szükséges bejegyzést is tartalmazó igazolással kell igazolni.

***Eltartók és eltartottak adatai és jövedelme:***

* 1. **A család létszámának megállapításához** a Pályázóval azonos állandó lakóhelyen élők számának igazolása szükséges. Az igazolás módja: a helyileg illetékes igazgatási szerv igazolása (illetékes járási hivatal/országos illetékességű kormányablak) az együtt élőkről. A pályázó lakcíme szerinti lakásban életvitelszerűen együtt lakó, ott bejelentett vagy tartózkodási hellyel rendelkező személyek. Igazolás, vagy nyilatkozat szükséges abban az esetben, ha az egy lakcímen nyilvántartott személyek külföldön tartózkodnak, vagy egyéb ok miatt átmenetileg nem eltartottak, vagy eltartók.
  2. Az eltartók-eltartottak, valamint a család létszámának meghatározása során az egy háztartásban élő nagyszülők nem vehetők figyelembe, kivéve, ha nem a szülők, hanem a nagyszülő(k) az eltartó(k).
  3. A **nagyszülők és egyéb, eltartóként megjelölt személy esetén** gyámsági határozat, vagy az illetékes jegyző, közjegyző előtt tett nyilatkozat szükséges arról, hogy a szülők nem tudják vállalni gyermekük eltartását és arról is, hogy a nagyszülő, vagy egyéb eltartó vállalta át ezt helyettük. Az így megjelölt személyek jövedelemigazolása, nyugdíja képezi a család jövedelmét, melyeket a fentebb leírt módon kell igazolni. Az esetleges szülői támogatás összegéről jegyző előtt tett nyilatkozatot kell benyújtani.
  4. A Pályázóval egy háztartásban élő eltartottak adatait is ebben a táblázatban kell feltüntetni 0 Ft-os jövedelem megjelölése mellett.

**Az adatlapon a pályázót is fel kell tüntetni eltartottként, vagy eltartóként, „pályázó” megjelöléssel!**

* 1. Jövedelemnek tekintendő minden munkavégzési jogviszonyra tekintettel kapott munkabér, illetmény, nyugdíjas eltartó esetén a nyugdíj, a munkanélküliségre tekintettel kapott támogatások, az ápolási díj, a gyermekgondozásra tekintettel kapott támogatás, az árvasági ellátás, valamint a gyermekek után kapott tartásdíj. A családi pótlékot csak abban az esetben kell feltüntetni, ha nincs egyéb jövedelem a családban.

**A jövedelemigazolás módja:**

* + 1. Közszolgálati dolgozó, közepes vagy nagyvállalkozásnál dolgozó eltartó esetén a kollégiumi pályázat leadását megelőző három hónapra vonatkozó munkáltatói **nettó** átlag jövedelemigazolás. Munkáltatói igazolás esetén nem szükséges NAV igazolást benyújtani!
    2. Egyéni vállalkozó, őstermelő, ill. mikrovállalkozásnál[[1]](#footnote-1) dolgozó eltartó esetén, a Nemzeti Adó és Vámhivatal által a 2022. évi jövedelméről kiállított igazolásának EREDETI példánya. (Öregségi nyugdíj, vagy rokkantsági ellátás esetén ilyen igazolás nem szükséges)

Ha a szülő/eltartó őstermelő, akkor kérjük becsatolni az őstermelői igazolvány fénymásolatát is.

* + 1. Nyugdíjas, rokkantsági, vagy rehabilitációs ellátásban, korhatár előtti ellátásban, szolgálati járandóságban, ill. özvegyi nyugdíjban részesülő eltartó esetén, a törzsszámmal és névvel ellátott nyugdíjszelvény/ellátás folyósítását igazoló szelvény másolata szükséges. A szelvényen egyértelműen beazonosítható legyen, hogy kinek a jövedelmét tartalmazza és melyik hónap juttatását igazolja. Kérjük továbbá a nyugdíjas igazolvány, ill. az egyéb ellátásokra jogosító igazolás másolatát is mellékelni.
    2. Munkanélküli, álláskereső eltartó/testvér esetében az illetékes megyei/fővárosi kormányhivatal foglalkoztatási főosztályánál kapott, egy hónapnál nem régebbi igazolás/határozat másolata, amely tartalmazza, hogy az illető regisztrált vagy nem regisztrált munkanélküli, mióta nem rendelkezik munkával, valamint az álláskeresési támogatás, vagy keresetpótló juttatás összegét. A munkaügyi központ igazolását kérjük arról is, ha az álláskeresési támogatásra való jogosultság már nem áll fenn.
    3. Ápolási díj, gyermekgondozásra tekintettel kapott támogatás, árvasági ellátás folyósítása esetén mellékelni kell az ellátást és annak összegét megállapító határozat másolatát.
    4. **Gyermeknevelési támogatás (főállású anyaság) esetében:** országos illetékességű kormányablaknál is igényelhető igazolás (hatósági bizonyítvány másolat).
    5. Szociális (pénzbeli) ellátások esetén: (ápolási díj, aktív korúak ellátása, időskorúak járadéka, egészségkárosodási és gyermekfelügyeleti támogatás [korábban rendszeres szociális segély], foglalkoztatást helyettesítő támogatás) illetékes járási hivatal által kiadott hatósági bizonyítvány, illetve igazolás a 2019. évben folyósított ellátás nettó összegéről (Ft/hó)
    6. Tartásdíj esetén: bankszámlakivonat másolata.
  1. **Testvérek igazolása:**
     1. Ha még nem jár iskolába (7 éven aluli), akkor születési anyakönyvi kivonat fénymásolata szükséges.
     2. Ha tanköteles, akkor a Diákigazolvány mindkét oldalának fénymásolatát, vagy iskolalátogatási igazolást szükséges leadni.
     3. Ha felsőoktatási intézménybe jár, akkor az eredeti hallgatói jogviszony igazolást szükséges leadni.
     4. Ha az egy háztartásban élő testvér dolgozik, eltartott testvérként nem vehető figyelembe. Ebben az esetben az ő jövedelmét is igazolni kell (az eltartók jövedelmének igazolásával azonos módon).
     5. Az egy háztartásban élő testvér álláskeresésének, munkanélküliségének igazolása a munkanélkülieknél leírt módon történik.
  2. Amennyiben a nem kereső eltartottakról (testvérről, felnőttről) hiányzik az igazolás a pályázat érvényes, de a család létszámába csak az igazolt eltartottak számíthatók be!
  3. Felhívjuk a pályázók figyelmét, hogy **öneltartónak és/vagy családfenntartónak csak a munkaviszonyból származó rendszeres jövedelemmel rendelkező hallgatók számítanak**. Ebben az esetben csatolandó a pályázó szülei által írt, közjegyző által hitelesített nyilatkozat arról, hogy általuk a pályázó semmilyen juttatásban nem részesül, továbbá a pályázónak igazolnia kell az 5.5 pont szerint (2022. évi NAV jövedelemigazolás, munkáltatói igazolás), hogy milyen jövedelmekből tartja el magát.
  4. Felhívjuk a figyelmet, hogy nullás jövedelemigazolás nulla pontot eredményez a bírálat során, akár családként, akár öneltartóként szerepel ez az összeg!

1. **Tanulmányi átlag, fegyelmi helyzet és közéleti tevékenység**
   1. **Tanulmányi átlag** (súlyozott): a hallgató által megszerzett tanegység(rész)ek, tanegység(rész)enkénti kreditértéke, minősítése szorzatainak összege, elosztva a tanulmányi időszakban (II. félév) megszerzett kreditpontok összegével. Tekintettel a beadási határidőre, a tanulmányi átlagot nem a pályázónak kell feltüntetnie. Az átlagot a Tanulmányi Osztály tájékoztatása alapján fogjuk megállapítani.
   2. A **fegyelmi helyzet** értékelése szempontjából a Pályázó 2022/23. tanévben tanúsított kollégiumi magatartását értékeljük 0-tól 20 pontig terjedő pontlevonással.
   3. A Pályázó **közéleti munkáját** az előző tanév vonatkozásában értékeljük. A közéleti tevékenységet igazolni kell! Az igazolást az igazoló szervezet/szervezeti egység vezetője ír alá. Közéleti tevékenységnek minősül a demonstrátori tevékenység, a HÖK és bizottságainak munkájában való részvétel, az egyetemi szervezeti egységek munkájának támogatása, valamint egyéb közéleti tevékenységek. Ezeket a benyújtott igazolások alapján a Felvételi Bizottság értékeli.
2. **Egyéb**
   1. Egyéb közlendőket a pályázati adatlap végén erre a célra elkülönített mezőbe lehet beírni. Minden feltüntetett tényt, körülményt igazolni kell! Nem magyar nyelven kiállított dokumentumok esetén magyar nyelvű fordítást kell mellékelni. A nem magyar forintban (HUF) kifejezett jövedelmet feltüntető igazolás esetén, a pályázó köteles az igazoláson feltüntetett valutának a pályázat véglegesítésének napján érvényes MNB szerinti középértékkel kiszámolt, HUF-ban kifejezett jövedelem teljes értékét rögzíteni a pályázati adatlap megfelelő táblázatában.

1. Mikrovállalkozás: a kis- és középvállalkozásokról, fejlődésük támogatásáról szóló 2004. évi XXXIV. törvény 3. § (3) bekezdés szerint: 10 főnél kevesebb foglalkoztatott és legfeljebb 2 millió eurónak megfelelő nettó árbevétel [↑](#footnote-ref-1)